
Text rozhodnutia
Súd: Krajský súd Bratislava Spisová značka: 11CoP/541/2017 Identifikačné číslo súdneho spisu: 1617208055 Dátum vydania rozhodnutia: 28. 11. 2017 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2017:1617208055.1 Uznesenie Krajský súd v Bratislave v senáte zloženom z predsedníčky senátu JUDr. Bianky Gelačíkovej a členiek senátu Mgr. Patrície Železníkovej a Mgr. Aleny Čakváriovej, vo veci starostlivosti súdu o maloleté dieťa: M. S. S., XX.XX.XXXX, zastúpený kolíznym opatrovníkom Úradom práce sociálnych vecí a rodiny Pezinok, Moyzesova 2, Pezinok, dieťa rodičov: matka - D. S., nar. XX.XX.XXXX, bytom E. XXX/XX, XXX XX N. A., a otec - S. S., nar. XX.XX.XXXX, bytom XXX XX H. XXX, zastúpený JUDr. Ľubicou Sopkovou, advokátkou so sídlom Pribinova 3, 901 01 Malacky, v konaní o návrhu otca na zmenu zverenia a o nariadenie neodkladného opatrenia, na odvolanie matky proti uzneseniu Okresného súdu Pezinok zo dňa 21.09.2017, č.k. 12P/242/2017-25 takto r o z h o d o l : Uznesenie súdu prvej inštancie sa p o t v r d z u j e. o d ô v o d n e n i e : 1. Okresný súd Pezinok uznesením zo dňa 21.09.2017, č.k.12P/242/2017-25 nariadil neodkladné opatrenie, ktorým na čas do právoplatnosti rozhodnutia o zmene zverenia maloletého M. S. S., nar. XX.XX.XXXX zveril maloletého do osobnej starostlivosti otca. Matke uložil povinnosť prispievať na výživu maloletého M. S. výživným v sume XXX eur mesačne vždy do 15-teho dňa v mesiaci k rukám otca vopred, počnúc dňom 21.09.2017, na čas do rozhodnutia súdu o zmene zverenia maloletého. 2. Vec právne posúdil podľa § 2, § 361, § 366, § 367 ods. 1 zákona č.161/2015 Z.z. Civilného mimosporového poriadku (ďalej len „C.m.p.“), § 324 ods. 1, § 329 ods. 1 zákona č. 160/2015 Z.z. Civilného sporového poriadku (ďalej len „C.s.p.“). Súd prvej inštancie dospel k záveru, že návrh na nariadenie neodkladného opatrenia je dôvodný s prihliadnutím na maloletým vyjadrenú túžbu bývať s otcom. Konštatoval, že názoru maloletého venoval patričnú pozornosť, nakoľko maloletý je vo veku XX rokov, v tomto veku vie svoje názory formulovať a vie vyjadriť, čo si želá. Zároveň určil predbežne matke povinnosť prispievať na výživu maloletého sumou XXX eur mesačne v súlade s ust. § 366 C.m.p. majúc za to, že táto suma pokryje základné potreby maloletého tak, aby nebolo ohrozené jeho zdravie a priaznivý vývoj. Poukázal na to, že v konaní vo veci samej bude potrebné vykonať dokazovanie ohľadom majetkových, finančných a zárobkových možností a schopností rodičov, ako aj odôvodnených potrieb dieťaťa. 3. Proti uzneseniu podala odvolanie matka maloletého, ktorá rozhodnutie súdu prvej inštancie navrhla zrušiť a maloletého zveriť do striedavej osobnej starostlivosti oboch rodičov. Namietala, že súd prvej inštancie nesprávne a neúplne zistil skutočný stav veci, keď spochybnila názor maloletého uvedený v návrhu doručenom na Okresný súd Malacky dňa 10.08.2017, postúpený Okresnému súdu Pezinok dňa 30.08.2017, v ktorom sa uvádzajú nepravdivé tvrdenia. Potvrdila vznikajúce nedorozumenia, nakoľko sa snažila s deťmi komunikovať a vysvetliť im pohľad na danú vec a ich konečný názor. Podľa jej názoru, rola matky spočíva aj v povinnosti odovzdať dieťaťu správne životné návyky, ktoré sa skladajú z denno-denných povinností členov celej domácnosti, s čím sú spojené aj nepríjemné pocity v prípade nutnosti vykonania činnosti alebo pomoci, ktorá nie je po vôli dospievajúceho dieťaťa. Uviedla, že v tejto situácii je prirodzenou reakciou rodiča použiť zvýšenie hlasu, zdvihnúť obočie a v krajnom prípade ruku, čo považuje za najdostupnejšie a najpraktizovanejšie donucovacie prostriedky rodiča. Príjemnejšie je, podľa nej, pre adolescenta, ak prichádza moment bez povinností a môže si začať robiť, čo chce. Maloletý M. bol odkázaný na svoju starostlivosť, keď mal ráno vstať, obliecť sa primerane a načas prísť do školy. Po niekoľkých naliehaniach triednej učiteľky, aby dohliadla na včasný príchod syna do školy zaviedla pravidlo, že syna budila telefonicky, ak nezdvíhal telefón, kontaktovala jeho spolužiakov alebo triednu učiteľku, aby zistila, či je v škole. Týmto chcela viesť syna k zodpovednosti. Uvedené nepovažovala za ohrozenie psychického zdravia a za nezodpovedné chovanie voči vlastnému dieťaťu. Považovala za nepravdivé vyjadrenie o komunikačnej bariére rodičov, pretože o plánoch presťahovania sa syna k otcovi vedela od maloletého. Spochybnila, že maloletý bude viac času tráviť s otcom, nakoľko od nástupu na strednú školu je umiestnený na internát. Vyjadrenie otca, že syna udrela tak, že mu tiekla krv z nosa, považovala za neúplne, nakoľko otcovi neboli známe okolnosti, za akých sa to udialo. Konala vo vyhrotenej situácii, po kontrolnom telefonáte so synom, ktoré jednanie ju stálo veľa síl a stresu. Namietala, že otec nepozná zdravotný stav syna, ktorý bol na niekoľkonásobnom leptaní cievok v nose v ambulancii ORL z dôvodu, že sa mu kedykoľvek spúšťala krv z nosa. K vyjadreniam ohľadne financií uviedla, že výlety a školské aktivity s čiastočným financovaním školstva a doplatkom rodiča hradila ona, ak jej to nevychádzalo poprosila syna, aby to uhradil zo svojich finančných prostriedkov, ktoré si usporil a ktoré mu dodatočne vrátila. Nežijú v nadštandardných pomeroch a z príjmu musí zabezpečiť úhradu bežných nákladov na bývanie, stravu a dopravu do práce. 4. Otec vo vyjadrení k odvolaniu matky navrhol rozhodnutie súdu prvej inštancie potvrdiť ako správne. Poukázal na to, že maloletý M. vyjadril svoj názor, má XX rokov, blíži sa k veku k dospelosti, uvedomuje si situáciu aj právne následky, ak uvedie nepravdu. Uviedol, že aj on sa so synom rozpráva a vysvetľuje mu, dieťa vie pochopiť, a akceptovať veci, ktoré sa od neho vyžadujú. Nemožno sa čudovať protichodnej reakcii dospievajúceho dieťaťa, ak matka používa najpraktizovanejšie výchovné prostriedky. Dal do pozornosti, že obom synom kúpil počítač aj pre školské potreby, čo matka odmietla M. kúpiť. Za neskorými príchodmi syna do školy vidí nedostatok spánku. Podľa jeho názoru, ak matka nebola dlho do noci doma, telefonicky syna nekontrolovala, je pravdepodobné, že syn nepočul budík a mohol do školy zmeškať. Dal do pozornosti, že za posledné dva mesiace, odkedy maloletý nastúpil na strednú školu nedostal žiadne upozornenie. Za nepravdivé považoval tvrdenie, že matku neinformoval o odchode dieťaťa k nemu, nakoľko už v roku 2015, počas prechádzajúceho súdneho konania, maloletý uvádzal, že chce bývať u neho. Zmena rozhodnutia je želaním maloletého M.. Rovnako je rozhodnutím maloletého umiestnenie na internát, kde sa venuje štúdiu, chodí do posilovne, na divadelný krúžok a stretáva sa s rovesníkmi a nestráca tri hodiny denne cestovaním. Neznamená to, že by sa chcel syna zbaviť, nakoľko všetky voľné dni, víkendy, prázdniny a sviatky trávia spolu. Poukázal na to, že o zdravotný stav syna sa vždy zaujímal, avšak veľakrát ho matka nechcela informovať. Odkedy je maloletý u neho, nemá zdravotné problémy. Nevie si predstaviť, v akej vyhrotenej situácii sa matka musela ocitnúť, ak konala v afekte, ktoré konanie viedlo „len“ k rozbitému nosu. K námietkam ohľadne financií poukázal na to, že matka sa nepodieľala na nákladoch synových výdavkov súvisiacich so školou ako nákupom notebooku a podobne. Rovnako sa nepodieľala ani na nákladoch na staršieho syna, ktoré hradil výlučne on. Podľa názoru otca, neexistujú žiadne skutočnosti a okolnosti, ktoré by nasvedčovali tomu, že by jeho starostlivosť o maloletého bola v rozpore so záujmom dieťaťa. Ak by bol maloletý v starostlivosti matky, zrejme by bol v psychickej nepohode a strese. 5. Kolízny opatrovník vo vyjadrení k odvolaniu matky navrhol uznesenie súdu prvej inštancie potvrdiť, nakoľko je v záujme maloletého. Mal za to, že súd pri rozhodovaní zohľadnil vek dieťaťa a jeho názor, ktorý pri pohovore s kolíznym opatrovníkom uviedol, že od začiatku letných prázdnin býva u otca, je tam spokojný a chce tam zostať. 6. Odvolací súd preskúmal vec, v ktorej nie je viazaný rozsahom a dôvodmi odvolania podľa § 65, § 66 zák. č. 161/15 Z.z. Civilný mimosporový poriadok (ďalej C.m.p.), bez nariadenia odvolacieho pojednávania podľa § 378 ods. 1 zák. č. 160/2015 Z.z. Civilný sporový poriadok (ďalej „ C.s.p.“), a dospel k záveru, že odvolanie matky nie je dôvodné. 7. Odvolací súd poukazuje na správne dôvody súdu prvej inštancie podľa § 387 ods. 2 C.s.p., s ktorými sa stotožňuje. 8. Účelom inštitútu neodkladného opatrenia je rýchla a dočasná úprava právnych pomerov účastníkov, ktorá však zásadne nemôže prejudikovať ich práva a záujmy. V konaní starostlivosti súdu o maloleté dieťa pri nariadení neodkladného opatrenia je súd v záujme maloletého dieťaťa povinný starostlivo uvážiť, či sú pre také opatrenie splnené všetky zákonné podmienky. Z charakteru neodkladného opatrenia vyplýva, že pred jeho nariadením súd nemusí zistiť všetky skutočnosti, ktoré sú potrebné pre vydanie konečného rozhodnutia a pri zisťovaní nemusí byť vždy dodržaný formálny postup stanovený na dokazovanie. To však neznamená, že súd môže vydať predbežné opatrenie len na základe tvrdení rodičov bez osvedčenia aspoň základných skutočností, ktoré by umožnili prijať záver o pravdepodobnosti nároku, ktorému sa má poskytnúť predbežná ochrana. Pre súd je prioritou záujem maloletého dieťaťa a vytvorenie stavu spravodlivej rovnováhy medzi záujmom dieťaťa a jeho rodičmi, pričom zvláštny význam sa kladie na záujem dieťaťa, ktorý môže mať prednosť pred záujmom rodiča a neumožňuje rodičovi vynútiť si také opatrenia, ktoré by ohrozovali zdravie a rozvoj dieťaťa. 9. Odvolací súd zhodne ako súd prvej inštancie má za to, že v danej veci návrh otca na nariadenie neodkladného opatrenia predbežným zverením dieťaťa do osobnej starostlivosti otca a určením výživného na maloletého spĺňa podmienky ust. § 366 C.m.p.. Otec dostatočným spôsobom preukázal potrebu a naliehavosť predbežnej úpravy pomerov, keďže maloletý bol rozhodnutím súdu zverený do osobnej starostlivosti matky, pričom ako potvrdila aj matka, dieťa sa zdržiava v domácnosti otca, ktorý zabezpečuje výchovu a výživu dieťaťa a starostlivosť o neho. Odvolací súd sa stotožnil so závermi súdu prvej inštancie a s odôvodnením rozhodnutia v celom rozsahu. Z obsahu spisu vyplýva, že maloletý býva u otca od začiatku letných prázdnin, pričom dieťa v rámci vykonaného pohovoru vyjadrilo svoje prianie zostať v domácnosti otca. Je potrebné zohľadniť i skutočnosť, že maloletý je vo veku XX rokov. Názor dieťaťa je v takomto prípade potrebné vziať do úvahy a prihliadať naň. Pokiaľ matka namieta dôvody odchodu syna z jej domácnosti, odvolací súd poukazuje na rozdielne vyjadrenia rodičov v tomto smere. Dáva však do pozornosti otca, že v prípade, že maloletý sa nachádza v jeho domácnosti a starostlivosti je nevyhnutné, aby ako rodič výchovne na dieťa pôsobil, syna kontroloval, dozrel na dieťa pri plnení školských povinností a na spôsob trávenia voľného času. Ako rodič je zodpovedný za zdravý psychický a fyzický vývin dieťaťa, jeho výchovu, vzdelávanie a vedenie dieťaťa k riadnemu spôsobu života. Tiež je povinnosťou rodiča viesť dieťa k úcte k druhému rodičovi a v prípade ich vzájomných konfliktov byť nápomocný na ich vyriešení a podporiť dieťa aj v kontakte s druhým rodičom. Odvolací súd nespochybňuje, že matka do odchodu dieťaťa z jej domácnosti, zabezpečovala starostlivosť o syna najlepšie ako vedela, dieťaťu sa venovala a poskytovala mu všetko potrebné. Obdobie dospievania dieťaťa je však veľmi citlivým obdobím, kedy môžu vzniknúť nezhody a problémy súvisiace s výchovou dieťaťa a rozdielnymi názormi rodiča a dospievajúceho dieťaťa. Rodič však musí byť empatický a poskytnúť dieťaťu priestor na premýšľanie o správnosti jeho konania. Pokiaľ je M. S. vo veku XX rokov, násilným a autoritatívnym rozhodnutím súdu by sa mohol dosiahnuť opak. Preto je mimoriadne dôležité, aby sa obaja rodičia zhostili role rodiča správne a zodpovedne a vo vzťahu k výchove dospievajúceho syna spolupracovali a svoje názory zjednotili. Odvolací súd dáva do pozornosti, že matka žiadnym spôsobom nespochybnila, že by otec nemal vytvorené podmienky na zabezpečenie starostlivosti o syna. Pokiaľ matka namieta, že otec nezabezpečuje osobnú starostlivosť o maloletého z dôvodu, že od septembra 2017 nastúpil na strednú školu a bol umiestnený do internátu, odvolací súd zastáva názor, že uvedená okolnosť nemá vplyv na zmenu rozhodnutia súdu prvej inštancie. Dieťa jasne vyjadrilo svoje želanie bývať v domácnosti otca, do ktorej sa vždy z internátu vracia. Za daných okolností, s prihliadnutím na názor maloletého (dospievajúceho) vyjadrený pred kolíznym opatrovníkom, sa odvolací súd stotožnil s rozhodnutím súdu prvej inštancie o dôvodnosti návrhu na nariadenie neodkladného opatrenia. 10. Vzhľadom na zmenu starostlivosti o dieťa vznikla potreba i predbežnej úpravy výživného na maloletého. Odvolací súd sa stotožnil aj s výškou výživného určenou súdom prvej inštancie, keďže zmyslom ust. § 366 C.m.p. je zabezpečenie výživy od povinného, ak nastane situácia, že výživa dieťaťa je ohrozená. Na vydanie takéhoto rozhodnutia pritom postačí osvedčenie, že osoba povinná poskytovať výživné je rodičom a osvedčenie schopností a možností povinného. Výživné sa určuje v nevyhnutnej miere a je určené len na uspokojovanie základných životných potrieb oprávneného, pričom nie je rozhodujúce, že povinný je schopný platiť výživné aj vo väčšom rozsahu. 11. Na zdôraznenie správnosti napadnutého rozhodnutia odvolací súd dopĺňa, že neodkladné opatrenie nie je konečným rozhodnutím a jeho nariadením navrhovateľ nenadobúda práva, o ktorých bude rozhodnuté až rozhodnutím vo veci samej. V konaní o nariadenie neodkladného opatrenia sa spravidla dokazovanie nevykonáva, súd nemusí zistiť všetky skutočnosti, ktoré sú potrebné pre vydanie konečného rozhodnutia a nemusí byť vždy dodržaný formálny postup stanovený na dokazovanie. Neodkladné opatrenie vychádza z pomerov a okolností, ktoré existujú v čase rozhodovania. Odvolací súd zhodne so súdom prvej inštancie mal za to, že boli splnené podmienky pre nariadenie neodkladného opatrenia, pričom všetky námietky, ktoré matka uviedla v odvolaní bude môcť uplatniť v konaní vo veci samej. Účelom inštitútu neodkladného opatrenia je rýchla a dočasná úprava pomerov maloletého dieťaťa. 12. Odvolací súd rozhodnutie súdu prvej inštancie podľa § 387 ods. 1 C.s.p. ako správne potvrdil. 13. Odvolací súd prijal rozhodnutie jednomyseľne, pomerom hlasov 3 : 0 (§ 393 ods. 2 C.s.p.). Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C.s.p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C.s.p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C.s.p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C.s.p.).

